Klenthèng Cu An Kiong

Klenthèng Cu An Kiong (Carakan:ꦖꦶꦄꦤ꧀ꦑꦺꦴꦁ; Hanzi:慈安宮; Hànyǔ Pīnyīn:cí ān gōng; teges: "Dalem Katentreman Welas Asih") yaiku klenthèng paling tuwa ing Kutha Lasem lan kaduga uga paling tuwa ing Pulo Jawa. 

 Bagéyan-bagéyan ing Klenthèng 
Ing lowahan utama klentheng kanggo altar sembahyangan lan nyarèkaké reca Dèwi Tian Shang Shèng Mu ing sisih wuri, bagéyan iki minangka panggonan paling wingit lan sembarangan bisa kabuka kanggo sapa baé. Ing salah sawijiné lawang isisih ngarep, ing sisih kiwa lan tengen inebing lawang kagambar piyayi Cina Lasem loro, Bi Na Ngun lan Na Li Ni kang mulangi cara mbathik marang para warga.

 Sujarah 
Para bangsa Cina utamané kang dadi sudagar wiwit teka lan nglabuh ing tlatah alas jati ing saceraké Kali Babagan Lasem saka abad XV. Ing jaman semana yèn kapéngin bali menyang nagri Cina kudu ngentèni gantiné mangsa (eneré angin), para bangsa Cina iki mandeg, mbangun omah, lan netep ing Kutha Lasem. Saya suwé saya akeh omah pomahan kang diduwèni bangsa Cina ing Kutha Lasem, lan kaduga ing abad XVI Klenthèng Cu An Kiong iki diyasa. Nanging bukti-bukti kang nrangaké babagan iku wus ilang, amarga anané panjarahan déning bala prajurit Walanda ing jaman panjajahan. Miturut cathetan kang tau diwaca dening Pangurus Musiyum Indhonésia ing Den Hag, Walanda klenthèng iki diyasa ing taun 1477.

Miturut adat Cina, Klenthèng Cu An Kiong kayasa nganggo kayu jati kang akèh ana ing kono. Miturut tutur saka guru kang dinggo nyangga gedhong utama isih asli lan durung tau diganti nganti saiki. Klenthèng iki dimulyakaké ing taun 1883, ana tandha stèmpel Dhinasti Qing lan rasasti kang dadi tetengeré. Wujud wewangun kang bisa dideleng nganti saiki yaiku kasil pamulyanan kang katindakaké ing tahun 1883.

Ana sapérang sumber kang ngaranani sabab ora anané cathetan pangagegé klenthèng Cu An Kiong amarga para bangsa Cina kang labuh lan ngadegaké iku golongan padangan/sudagar kang ora kadhidhik lan pacèn ora kulina nulis cathetan. Pancèn miturut adat Cina kuna sanadyan para sudagar iki nduwèni bebandha kang akèh anging isih kalebu golongan andhap lan kadhang kala uga ora kulina babagan tulis-tinulis.

 Rujukan 
Kategori:WikiWastra